Komunikazzjoni mill-Kummissjoni lill-Kunsill, lill-Parlament Ewropew, lill-Kumitat Ekonomiku u Soċjali u lill-Kumitat tar-Reġjuni - Pjan ta’ Azzjoni dwar l-Applikazzjonijiet tas-Sistema Globali ta' Navigazzjoni bis-Satellita (GNSS) SEG(2010)716 SEG(2010)717 /* KUMM/2010/0308 finali */





[pic] | IL-KUMMISSJONI EWROPEA | Brussel 14.6.2010 KUMM(2010)308 finali KOMUNIKAZZJONI MILL-KUMMISSJONI LILL-KUNSILL, LILL-PARLAMENT EWROPEW, LILL-KUMITAT EKONOMIKU U SOĊJALI U LILL-KUMITAT TAR-REĠJUNI Pjan ta’ Azzjoni dwar l-Applikazzjonijiet tas-Sistema Globali ta' Navigazzjoni bis-Satellita (GNSS) SEG(2010)716 SEG(2010)717 KOMUNIKAZZJONI MILL-KUMMISSJONI LILL-KUNSILL, LILL-PARLAMENT EWROPEW, LILL-KUMITAT EKONOMIKU U SOĊJALI U LILL-KUMITAT TAR-REĠJUNI Pjan ta’ Azzjoni dwar l-Applikazzjonijiet tas-Sistema Globali ta’ Navigazzjoni bis-Satellita (GNSS) INTRODUZZJONI: LEJN IKTAR APPLIKAZZJONIJIET TA' EGNOS U GALILEO FL-EWROPA L-EGNOS qiegħda hemm, ejjew nużawha! EGNOS[1], is-sistema Ewropea ta' awmentazzjoni bbażata fuq is-satelliti li twitti t-triq għal GALILEO, ilha titħaddem mill-1 ta' Ottubru 2009. Sitt xhur qabel, f'isem l-UE, il-Kummissjoni ħadet f'idha s-sistema minflok l-Aġenzija Spazjali Ewropea (ESA). Bit-tliet satelliti ġeostazzjonarji tagħha u 40 stazzjon tal-art mifruxa madwar l-Ewropa u l-Afrika ta' Fuq, EGNOS tissupplimenta s-Sistema ta' Ppożizzjonar Globali (GPS), li fl-2000 l-Istati Uniti tat aċċess għaliha għal użu ċivili, mingħajr garanzija ta' servizz. Il-konsultazzjoni Ewropea tal-Green Paper dwar l-applikazzjonijiet GNSS tal-2006 kkonfermat il-firxa wiesgħa ta' oqsma potenzjali ta' applikazzjoni GNSS fl-Ewropa bl-użu tal-kapaċitajiet ta' ppożizzjonar, veloċità u ttajmjar offruti mill-GNSS. EGNOS toffri sinjali mtejba tan-navigazzjoni satellitari mingħajr ħlas fl-Ewropa li huma għaxar darbiet iktar preċiżi mill-GPS. L-oqsma tal-applikazzjoni kollha li jużaw l-informazzjoni dwar l-ippożizzjonar u l-veloċità jistgħu jibbenifikaw minn din il-preċiżjoni mtejba: il-modi kollha tat-trasport permezz tal-ġestjoni tal-infrastruttura u l-għoti ta' informazzjoni ġeolokalizzata, il-loġistika, l-agrikoltura ta' preċiżjoni, il-protezzjoni ċivili u l-ġestjoni tal-emerġenzi, l-immappjar u r-reġistru tal-artijiet, is-sajd, l-enerġija, il-ġestjoni tar-riżorsi naturali, il-minjieri, ix-xjenzi tad-dinja, il-meteoroloġija, l-immudellar tal-bidla fil-klima, l-ambjent, il-ġustizzja u l-infurzar tal-liġi, il-kontroll tal-fruntieri, eċċ. Vantaġġ ieħor tal-EGNOS lill-utenti ċivili huwa l-integrità, jiġifieri, livell ta' fiduċja li jista' jitqiegħed fil-korettezza tal-informazzjoni mogħtija mis-sistema, u l-utent jiġi mwissi awtomatikament kulmeta s-sistema tagħmel żball ikbar mil-limitu ta' fiduċja. L-integrità għandha rwol importanti fl-applikazzjonijiet tas-Sikurezza tal-Ħajja fit-trasport (il-modi kollha tat-trasport, il-ġestjoni tal-ajruporti, il-vetturi awtomatiċi), l-applikazzjonijiet kummerċjali sensittivi (il-lokalizzazzjoni bi preċiżjoni għolja tal-pjattaformi taż-żejt, il-loġistika, it-trasport ta' prodotti perikolużi), jew l-applikazzjonijiet kritiċi fir-rigward tar-responsabbiltà li jirrikjedu rikors legali (ir-rikostruzzjoni ta' inċidenti tat-traffiku, taxxi fuq l-użu tat-toroq, is-sinkronizzazzjoni tan-netwerks elettriċi jew tat-telekomunikazzjonijiet). L-Ewropa għandha tieħu s-sehem tagħha tas-suq globali avvanzat tal-GNSS Flimkien mas-sinjal tal-GPS, EGNOS, illum, u iktar tard GALILEO, isaħħu l-infrastruttura li twassal għal suq globali għall-prodotti u s-servizzi GNSS, imsejħa applikazzjonijiet GNSS avvanzati Fl-2008, dan kien jiswa EUR 124 biljun. Is-suq kien imsejjes primarjament fuq sinjali bażiċi tal-ippożizzjonar u l-ittajmjar, iżda huwa mistenni li jibbenefika mill-introduzzjoni ppjanata tal-awtentikazzjoni u l-enkrizzjoni tas-sinjali. L-esperti jipprevedu li, bħala volum, 75% (52% fi dħul) ta' dan is-suq se jiġi minn prodotti u servizzi marbuta mat-telekomunikazzjonijiet mobbli u t-telefowns personali, b'20 % oħra (44% fi dħul) minn sistemi intelliġenti tat-trasport għat-triq u l-5 % li jifdal (4% fi dħul) minn oqsma oħra ta' applikazzjoni. Minkejja l-investiment tal-Ewropa fl-infrastruttura GNSS u d-disponibbiltà ta' EGNOS, l-industrija Ewropea għandha biss sehem baxx tas-suq globali tal-applikazzjonijiet GNSS meta mqabbel ma' dak li kapaċi tikseb f'setturi oħra tat-teknoloġija avvanzata (terz). Din hija problema billi: - L-applikazzjonijiet ibbażati fuq EGNOS u sussegwentement fuq GALILEO jagħmlu kontribuzzjoni deċiżiva lill-iżvilupp ta' soċjetà bbażata fuq l-għarfien u l-ħolqien ta' impjiegi b'valur għoli fl-UE. L-Ewropa, għalhekk, tkun qed titlef opportunità enormi jekk ma tiħux sehem xieraq mill-benefiċċju ekonomiku mistenni mill-applikazzjonijiet GNSS. Mhux biss, jekk GALILEO u EGNOS ma jsirux l-istandard sottostanti tal-GNSS fl-Ewropa, ħafna oqsma ta' applikazzjonijiet jistgħu jibqgħu mxekkla minn teknoloġiji li ma jħallux li jittieħed benefiċċju mill-valur miżjud tas-servizzi avvanzati l-ġodda. - L-użu limitat tal-applikazzjonijiet ibbażati fuq EGNOS u GALILEO jwassal għal dipendenzi kritiċi billi l-GNSS huma pervażivi ħafna u jipprovdu informazzjoni vitali dwar il-pożizzjoni, in-navigazzjoni u l-ittajmjar għal firxa sħiħa ta' attivitajiet ta' kuljum u għas-sigurtà u l-iżvilupp soċjali u ekonomiku tal-Ewropa. Jekk isserraħ biss fuq l-applikazzjonijiet ibbażati fuq il-GPS, l-UE tkun potenzjalment esposta għan-nuqqas tas-sinjal tal-GPS, li mhuwiex fil-kontroll tal-UE billi l-għan primarju tiegħu huwa li jappoġġa l-operazzjonijiet militari ta' pajjiż terz. Bl-istess mod bħall-Internet, l-aspett pervażiv tas-servizzi GNSS huwa enormi. L-aktar estimi riċenti u konservattivi tal-benefiċċji totali tal-programmi GNSS tal-UE lill-industrija, liċ-ċittadini u lill-Istati Membri tal-UE jpoġġuhom bejn EUR 55 u EUR 63 biljun fl-20 sena li ġejjin, u l-aktar benefiċċji importanti jirriżultaw minn dħul indirett fl-industrija avvanzata (bejn EUR 37 biljun u EUR 45 biljun). Bħala konswegwenza, l-integrazzjoni baxxa tal-applikazzjonijiet ibbażati fuq il-GNSS tal-UE hija problema li taffettwa lis-soċjetà Ewropea b'mod ġenerali u f'ħafna modi[2]. Sadanittant, l-inċertezza dwar il-GNSS Ewropea qed taffettwa l-fiduċja tan-negozji potenzjali avvanzati. Il-'kompetizzjoni' dejjem ikbar minn pajjiżi terzi (l-Istati Uniti, ir-Russja, iċ-Ċina, l-Indja, il-Ġappun, li għarfu l-valur strateġiku tal-GNSS u ddikjaraw l-intenzjoni li l-kapaċitajiet tal-GNSS jintużaw għall-użu ċivili, inkluż l-iżvilupp mill-industrija tagħhom ta' applikazzjonijiet ibbażati fuq is-sistema tagħhom stess) biddlet ukoll il-kuntest għall-iżvilupp tal-applikazzjonijiet GNSS għad-detriment tal-atturi Ewropej, billi dawn is-sistemi jistgħu jibdew jitħaddmu madwar l-istess żmien bħal GALILEO. Għalhekk, minħabba r-realità l-ġdida tal-programmi GNSS tal-UE, jinħtieġ pjan ta' azzjoni ddettaljat: biex iżid il-fiduċja tan-nies fil-programmi, biex jitkattar l-iżvilupp tal-applikazzjonijiet avvanzati EGNOS u GALILEO, u biex iseħħ l-aktar żvilupp mgħaġġel, fond u wiesa' tal-applikazzjonijiet fl-oqsma kollha u b'hekk jittieħdu l-benefiċċji kollha mill-infrastruttura tal-UE. XI RWOL GħANDHA L-UE? Il-benefiċċju potenzjali tal-applikazzjonijiet GNSS jaqsam bosta oqsma politiċi li huma kkoordinati fil-livell tal-UE, inkluż l-istrateġija tal-UE2020 u l-inizjattiva ewlenija tal-UE 'Politika industrijali għall-era tal-globalizzazzjoni', is-sikurezza tat-trasport, l-ambjent, u l-infurzar tal-Politika Agrikola Komuni. U billi l-adozzjoni tal-GNSS tal-UE ħafna drabi tirrikjedi l-konformità man-normi jew iċ-ċertifikazzjoni internazzjonali fil-livell Ewropew, tinħtieġ l-azzjoni tal-UE sabiex ma jkunx hemm duplikazzjoni u sforzi inutli fil-livell tal-Istat Membru. Jekk jinżamm l-istatus quo u ma titteħidx azzjoni mill-UE, ikun hemm azzjoni frammentata jew mhux koordinata mill-Istati Membri u l-livell attwalment baxx ta' integrazzjoni tal-applikazzjonijiet ibbażati fuq il-GNSS tal-UE jibqa' l-istess, l-effettività tal-applikazzjonijiet ġodda tkun limitata, jinħolqu ostakli għaċ-ċaqliq ħieles ta' oġġetti u servizzi, u jwassal għal trattament mhux indaqs taċ-ċittadini Ewropej. Minħabba li l-Kummissjoni qed tmexxi GALILEO u EGNOS f'isem l-UE, għandha tiżgura li tieħu l-aħjar redditu mill-investiment f'dawn il-programmi. Mhux biss, il-Kummissjoni se timmobilizza l-fondi tar-riċerka u l-iżvilupp li jirriżultaw minn programmi tar-riċerka tal-UE... Il-proposti għall-azzjoni tal-UE għalhekk inġabru permezz ta' eżerċizzju ta' konsultazzjoni estensiv, li beda mill-Green Paper tal-2006 imsemmija hawn fuq dwar l-applikazzjonijiet tan-navigazzjoni satellitari. Saru bosta studji tas-suq u analiżijiet tal-ispejjeż u l-benefiċċji mill-Kummissjoni u minn partijiet interessati Ewropej oħra, inklużi xi Stati Membri. Barra minn hekk, mis-sejħiet għall-proposti għar-riċerka tas-Sitta u s-Seba' Programmi ta' Qafas (FP6 u FP7) tal-Unjoni Ewropea għar-Riċerka u l-Iżvilupp jew mis-sejħiet għall-ideat, bħal 'GALILEO Masters', irriżultaw ideat ġodda. L-għadd ta' oqsma fejn jistgħu jiġu żviluppati l-applikazzjonijiet huwa enormi, iżda l-limitazzjonijiet baġitarji jfissru li l-azzjoni tal-Kummissjoni jeħtieġ tkun iffukata fuq għadd limitat ta' suġġetti fejn l-influwenza tagħha tkun l-ikbar. Approċċi differenti jitħallew f'idejn atturi oħra u għall-forzi tas-suq. Barra minn dawn l-oqsma prijoritarji, il-Kummissjoni tipproponi li ttejjeb l-innovazzjoni fost l-oqsma differenti b'azzjoni 'orizzontali' biex jitjieb l-aspett pervażiv tal-GNSS tal-UE b'mod iktar ġenerali. PROGRAMM TA' AZZJONI F'OQSMA PRIJORITARJI SPEċIFIċI Mill-oqsma ta' applikazzjoni possibbli msemmija hawn fuq, ingħatat prijorità lill-oqsma fejn l-applikazzjonijiet tal-GNSS jistgħu jagħmlu l-iktar f'termini ta': - kontribut lejn l-għanijiet tal-UE (tkabbir, impjiegi, soċjetà tal-għarfien); - benefiċċji ekonomiċi (inkluż il-konsum tal-enerġija) u soċjali indiretti; - influwenza pożittiva fuq l-emissjonijiet u tipi oħra ta' tniġġis; - influwenza pożittiva fuq it-tħaddim tas-suq wieħed u l-kummerċ transkonfinali; - influwenza pożittiva fuq l-interoperabbiltà tal-applikazzjonijiet; - irbit mal-interessi li jirriżultaw mill-konsultazzjonijiet u s-sejħiet għall-ideat u l-każijiet tan-negozju; - influwenza tal-Kummissjoni Ewropea u l-awtoritajiet tal-Istati Membri; - limiti ta' ħin u opportunitajiet (EGNOS disponibbli issa, GALILEO In-Orbit Validation (IOV) dalwaqt, GALILEO Full Operational Capability (FOC) iktar tard biss); - valur miżjud speċifiku li jirriżulta mill-vantaġġi kompetittivi tas-servizzi EGNOS u GALILEO: awtentikazzjoni, integrità, preċiżjoni kbira għall-ippożizzjonar, in-navigazzjoni u l-ittajmjar. Dan il-proċess wassal għall-iffukar tal-pjan ta' azzjoni, għall-perjodu sal-2013[3], dwar l-oqsma li huma iktar skuri (ara l-figura 1): applikazzjonijiet għal apparati individwali tal-idejn u mowbajls; it-trasport bit-triq; l-avjazzjoni; is-sajd u t-trasport marittimu; l-agrikoltura ta' preċiżjoni u l-ħarsien tal-ambjent; il-protezzjoni ċivili u s-sorveljanza. Figura 1: Skema ta' prijoritizzazzjoni għat-taqsimiet GNSS F'kull qasam tingħata prijorità lill-azzjonijiet li jitqiesu l-iktar kosteffettivi, jew li huma affettwati l-aktar mid-disponibbiltà ta' EGNOS, u fejn il-Kummissjoni Ewropea hija attrezzata l-aħjar biex taġixxi (l-applikazzjoni tal-prinċipju tas-sussidjarjetà). L-istrumenti se jintagħżlu minn fost dawk tradizzjonalment f'idejn il-Kummissjoni: speċjalment il-koordinazzjoni bejn l-awtoritajiet, it-tqassim tal-informazzjoni, iż-żieda tal-għarfien, u miżuri regolatorji possibbli – soġġetti għal evalwazzjonijiet tal-impatt speċifiċi – fejn il-forzi tas-suq jitqiesu li mhumiex biżżejjed. Attivitajiet ta' ċertifikazzjoni, standardizzazzjoni u koordinazzjoni L-avjazzjoni hija, min-natura tagħha, l-ewwel qasam ta' applikazzjoni ta' EGNOS. Il-ħtiġijiet tas-settur tal-avjazzjoni kienu l-prijorità fit-tfassil tas-servizz 'Safety of Life' ta' EGNOS. L-utenti potenzjali tal-GNSS inkludew mhux biss linji tal-ajru internazzjonali kbar, iżda wkoll operaturi ta' inġenji tal-ajru u elikotteri tal-avjazzjoni ġenerali. L-ajruporti jistgħu jkunu interessati wkoll fis-servizzi GNSS Ewropej għall-ġestjoni tat-traffiku fl-art. Il-proġetti tar-riċerka u l-iżvilupp urew li ajruporti żgħar li mhumiex kompletament attrezzati jistgħu sostanzjalment itejbu u jżidu t-traffiku billi jużaw il-GNSS minflok ma jinstallaw it-tagħmir tal-art li jintuża bħalissa u li jiswa ħafna flus. . Il-politika ta' Sema Wieħed u l-istrateġija tas-Single European Sky ATM[4] Research (SESAR) jibnu wkoll fuq il-GNSS Ewropea. Huwa għalhekk ta' importanza kruċjali li EGNOS tiġi ċċertifikata għall-użu mill-avjazzjoni ċivili. Azzjoni 1 : Iċ-ċertifikazzjoni ta' EGNOS se tiġi implimentata għall-avjazzjoni ċivili (permezz tal-Aġenzija Ewropea tas-Sikurezza tal-Avjazzjoni (EASA) u skont l-istandards tal-Organizzazzjoni Internazzjonali tal-Avjazzjoni Ċivili (ICAO)), li tinvolvi ċ-ċertifikazzjoni tas-sistema u l-operatur tagħha. L-użu tal-EGNOS fl-Ewropa, tas-Sistema ta' Awmentazzjoni f'Erja Wiesgħa (WAAS) fl-Istati Uniti u ta' Sistemi ta' Awmentazzjoni Bbażati fuq is-Satelliti (SBAS) oħra fil-Lvant Imbiegħed se jipprovdi l-kontinwità tas-servizz għal inġenji tal-ajru mgħammra bl-SBAS mill-Amerika sal-Ażja. EGNOS bħalissa jkopri l-Ewropa tal-Punent u l-Ewropa Ċentrali. Se jiġi estiż lejn il-Lvant u n-Nofsinhar fiż-żona tal-Mediterran. Sistemi simili fuq l-Afrika se jiffaċilitaw il-konnessjonijiet bejn l-Ewropa u dan il-kontinent. Is-segment tas-satellita EGNOS eżistenti jista' jkun parti mis-soluzzjoni. Azzjoni 2: Il-Kummissjoni Ewropea se twettaq xogħol preparatorju biex tipprovdi lil-Lvant Nofsani u lill-Ewropa tal-Lvant u tat-Tramuntana b'kopertura mill-SBAS fl-istess livell ta' rendiment offrut minn EGNOS fl-UE. Se tipproponi xenarji lis-Samit li se jsir dalwaqt bejn l-UE u l-Afrika għall-istabbiliment ta' SBAS fl-Afrika. Is-suq tat-telekomunikazzjonijiet huwa s-suq ewlieni f'termini ta' daqs (75 % tas-suq dinji tal-GNSS għall-prodotti u s-servizzi), u jeħtieġ ftit investiment għall-iżvilupp tal-biċċa l-kbira tal-applikazzjonijiet, ladarba r-riċevituri rħas ikunu disponibbli faċilment (eż. mill-manifatturi tal-mowbajls). Azzjoni 3 : Il-Kummissjoni Ewropea se tippromwovi ċippi u apparati mobbli konformi ma' GALILEO u EGNOS permezz tal-kooperazzjoni industrijali ma' pajjiżi sidien tal-GNSS u ma' manifatturi tar-riċevituri. Xi applikazzjonijiet ta' Sistemi Intelliġenti tat-Trasport (ITS) futuri għat-trasport bit-triq, inkluż Sistemi ta' Għajnuna Avvanzata lis-Sewwieq (ADAS), se jkunu bbażati fuq il-funzjonijiet ta' integrità u awtentikazzjoni offruti minn GALILEO. Dan se jirrikjedi l-istabbiliment ta' korp taċ-ċertifikazzjoni u l-elaborar ta' proċeduri taċ-ċertifikazzjoni f'kooperazzjoni mal-manifatturi tal-vetturi, il-fornituri tal-elettronika u l-operaturi tas-servizzi tat-triq. Azzjoni 4: Iċ-ċertifikazzjoni ta' GALILEO għal ADAS se tiġi investigata. Il-monitoraġġ u s-sorveljanza tat-trasport marittimu se jitjieb ħafna bl-applikazzjonijiet EGNOS u GALILEO għan-navigazzjoni, inkluż fil-portijiet, iż-żoni kostali jew mogħdijiet marittimi perikolużi bħall-Kanal Ingliż. Il-GNSS hija wkoll għodda importanti għas-sistemi ġodda Ewropej ta' monitoraġġ tat-traffiku (LRIT - Long Range Identification and Tracking). Għalkemm jintuża fil-muntanji u ż-żoni tad-deżert ukoll, is-servizz ta' tiftix u salvataġġ (Search and Rescue (SAR)) GALILEO huwa mfassal speċifikament għas-sikurezza tas-sajjieda u l-baħrin. Billi tagħmilha iktar faċli biex il-vapuri jiġu ntraċċati, GALILEO jista' jiffaċilita wkoll il-proċeduri tad-dwana. Applikazzjoni oħra hija fil-mogħdijiet interni tal-ilma, fejn il-GNSS bil-preċiżjoni mtejba tiegħu għandu jkun sors importanti tad-dejta għas-Servizzi tal-Informazzjoni tax-Xmajjar (RIS). Għal dan it-tip ta' applikazzjonijiet importanti għas-sikurezza, tinħtieġ iċ-ċertifikazzjoni. Azzjoni 5: EGNOS, u mbagħad GALILEO, se jiġu adottati għat-trasport marittimu f'kooperazzjoni mal-Organizzazzzjoni Marittima Internazzjonali (IMO) bil-kunsiderazzjoni tal-Konvenzjonijiet Internazzjonali bħall-Konvenzjoni Internazzjoni għas-Sikurezza tal-Ħajja fuq il-Baħar (SOLAS). Azzjoni 6: Aċċettazzjoni tal-kapaċitajiet GALILEO SAR mill-organizzazzjoni Cospas-Sarsat. Tixrid ta' informazzjoni, skambju tal-informazzjoni, u kampanji ta' għarfien It-trasport bit-triq huwa t-tieni l-ikbar suq tal-GNSS f'termini ta' daqs (madwar 20% tas-suq dinji għall-prodotti u s-servizzi GNSS). L-ITS għat-trasport bit-triq jistgħu jagħmlu użu ikbar mis-servizzi GNSS. Pereżempju, l-użu tal-GNSS diġà huwa rakkomandat mid-Direttiva Ewropea dwar l-interoperabbiltà tas-sistemi elettroniċi ta' ġbir tal-miżati[5] jew mir-Regolament dwar il-kundizzjonijiet tat-trasport ta' annimali ħajjin[6]. Il-Pjan ta' Azzjoni ITS[7] tal-Kummissjoni Ewropea u d-direttiva li takkumpanjah[8] jindirizzaw il-promozzjoni tas-servizzi GNSS f'applikazzjonijiet ITS speċifiċi (eCall, taxxi għall-użu tat-toroq, parking għat-trakkijiet, eċċ.). Il-Pjan ta' Azzjoni tal-Loġistika[9] huwa opportunità oħra biex jiġu żviluppati l-applikazzjonijiet GNSS għall-ittrekkjar f'ħin reali tal-kontejners, jew għall-prevenzjoni tas-serq. Madankollu, ftit li xejn hemm għarfien dwar EGNOS fil-komunità tal-ITS. Azzjoni 7 : Il-Kummissjoni Ewropea se twettaq kampanja ta' għarfien li tinkludi serje ta' testijiet biex juru l-benefiċċji ta' EGNOS u kampanja ta' reklamar immirata lejn il-komunità tat-trasport bit-triq. Wara ċ-ċertifikazzjoni ta' EGNOS għall-avjazzjoni, jeħtieġ li jiżdied l-għarfien fost l-atturi fl-avjazzjoni ċivili u ġenerali, inkluż il-manifatturi tal-inġenji tal-ajru u l-awtoritajiet tal-ajruporti, dwar id-disponibbiltà tas-servizzi. Azzjoni 8 : F'konġunzjoni mal-Eurocontrol, il-Kummissjoni Ewropea se tmexxi kampanja ta' għarfien u żvilupp tas-suq li tiffoka fuq il-manifatturi tal-inġenji tal-ajru, l-avjazzjoni ġenerali u l-ajruporti żgħar. Bl-istess mod, l-għarfien dwar is-servizzzi l-ġodda pprovduti minn EGNOS u mbagħad minn GALILEO għall-attivitajiet marittimi jeħtieġ jiżdied fost il-manifatturi tat-tagħmir, il-bennejja tal-vapuri, l-awtoritajiet tal-portijiet, u s-sidien tal-vapuri (vapuri tas-sajd, tad-divertiment u tal-merkanzija). Azzjoni 9: Il-Kummissjoni Ewropea se tmexxi kampanja ta' għarfien li timmira lill-manifatturi tat-tagħmir u l-bennejja tal-vapuri, l-awtoritajiet tal-portijiet u s-sidien tal-vapuri. L-EGNOS diġà tintuża minn xi bdiewa Ewropej. Il-preċiżjoni u l-affidabbiltà tagħha tgħinhom jiffrankaw il-ħin, il-fjuwil, l-ilma u l-kimiċi. Lil hinn mill-agrikoltura, il-GNSS tista' tgħin fil-protezzjoni tal-ambjent u l-ġestjoni tar-riżorsi naturali, billi din hija sors indispensabbli ta' dejta, flimkien ma' sorsi oħra ta' kejl bħall-Inizjattiva ta' Monitoraġġ Globali għall-Ambjent u s-Sigurtà (GMES). Il-kwistjoni ewlenija f'dak il-qasam hija li jiżdied l-għarfien tal-utenti potenzjali għall-benefiċċji mogħtija mill-GNSS. Azzjoni 10 : IL-Kummissjoni Ewropea se tmexxi kampanja ta' għarfien immirata lejn l-agrikoltura u attivitajiet oħra ta' ġestjoni tar-riżorsi naturali. Flimkien mal-GMES, is-servizzi b'valur miżjud ta' GALILEO se jgħinu fil-ġestjoni tad-diżastri naturali, biex jiġu miġġielda n-nirien fil-foresti u fis-salvataġġ ta' persuni fil-periklu. Dawn se jkun kruċjali għas-sigurtà billi jgħinu fil-monitoraġġ tal-fruntieri u s-sorveljanza taż-żoni marittimi. Azzjoni 11 : Il-Kummissjoni Ewropea se tara li żżid l-għarfien u se tikkoordina mal-attivitajiet tal-Istati Membri marbuta mal-protezzjoni ċivili. Miżuri regolatorji Xi miżuri regolatorji jistgħu jsiru neċessarji fejn il-GNSS iżżid il-valur għas-sikurezza tat-toroq (eż. il-monitoraġġ tat-trasport ta' oġġetti perikolużi, jew għal trasport pubbliku f'distanzi twal), għall-effiċjenza tat-trasport tal-merkanzija, jew għall-ġestjoni mtejba tat-traffiku, bħala fattur addizzjonali għall-Pjan ta' Loġistika u l-Pjan ta' Azzjoni tal-ITS, u iktar speċifikament għall-azzjonijiet 3.2 ('eCall') u 4.1 (fir-rigward ta' pjattaforma miftuħa fil-vettura) tagħha. Se jkun hemm evalwazzjonijiet tal-impatt speċifiċi għal dan il-għan. Azzjoni 12: Il-Kummissjoni Ewropea se tinvestiga l-espedjenza ta' xi Direttivi: Waħda dwar il-monitoraġġ bil-GNSS ta' kowċis li jivvjaġġaw distanzi twal u waħda fuq il-loġistika multimodali bil-GNSS. Fir-rigward tal-monitoraġġ bil-GNSS tat-trasport ta' oġġetti perikolużi, il-Kummissjoni Ewropea se teżamina l-għażliet varji li jikkonċernaw l-użu tat-telematiċi li kienu żviluppati b'mod konġunt fil-livell internazzjonali (eż. UNECE[10] u OTIF[11]). Azzjoni 13 : Il-Kummissjoni Ewropea se tinvestiga l-espedjenza tal-emendar tar-Regolament li jirrigwarda t-takografija diġitali, notevolment biex jittieħed vantaġġ mid-disponibbiltà tal-informazzjoni awtentikata dwar l-ippożizzjonar, l-ittajmjar u l-veloċità. Xi azzjonijiet futuri fil-qasam tal-ITS għat-trasport bit-triq (inkluż l-ADAS, il-protezzjoni kontra s-serq, ir-reġistraturi tad-dejta dwar l-inċidenti u sistemi ta' rikostruzzjoni) se jirrikjedu t-trażmissjoni tal-identifikazzjoni elettronika u l-pożizzjoni tal-vetturi). Azzjoni 14: Il-Kummissjoni Ewropea se tinvestiga l-espedjenza ta' Direttiva dwar vetturi mgħammra b'unità funzjonali fil-vettura bil-GNSS u Identifikazzjoni tal-Frekwenza tar-Radju (RFID) biex tipprovdi l-pożizzjoni awtentikata eżatta u l-identifkazzjoni elettronika tal-vettura, b'kunsiderazzjoni kif imiss tal-privatezza u r-regoli dwar il-protezzjoni tad-dejta. Il-Politika Agrikola Komuni tindirizza l-fatturi ambjentali u dan qed iżid il-bżonn ta' dettalji dwar il-pożizzjoni preċiża tal-oġġetti u l-istokk. Azzjoni 15 : Il-Kummissjoni Ewropea se tipprova tintroduċi l-użu ta' EGNOS u GALILEO fis-sistemi ta' ġestjoni u kontroll tal-programmi tal-UE (eż. il-Politika Agrikola Komuni). AZZJONIJIET ORIZZONTALI It-tieni grupp ta' azzjoni jinkludi attivitajiet 'orizzontali' mmirati lejn l-iżvilupp ta' firxa wiesgħa ta' applikazzjonijiet f'għadd ta' oqsma, u t-titjib tal-innovazzjoni, inkluż modi 'minn isfel għal fuq', mhux mistennija, għall-użu tas-servizzi GNSS – kif ġara bl-Internet. Pereżempju, huma mistennija jitkattru applikazzjonijiet ġodda għall-apparati mobbli u l-mowbajls, soġġetti għad-disponibbiltà wiesgħa tar-riċevituri rħas. Azzjoni 16 : Il-Kummissjoni Ewropea se tiffinanzja attivitajiet ta' riċerka u żvilupp bil-għan li jnaqqsu l-prezz tar-riċevituri, b'sostenn tal-Azzjoni 3. Il-GNSS tipprovdi mezzi ġodda u sempliċi ta' kif tiġi stabbilita l-pożizzjoni preċiżja ta' punti fissi. Dawn jistgħu jgħinu biex tinbena database preċiża ta' mapep diġitali, u huma ovvjament utli f'termini tal-ħafna oqsma ta' applikazzjoni li jibnu fuq sistemi ta' informazzjoni ġeografika, minn databases għall-kartografija, mapep tekniċi, sal-ħolqien u/jew l-aġġornament ta' reġistri tal-użu tal-art. F'dan ir-rigward, il-kollezzjoni tad-dejta għandha tikkonforma mad-Direttiva 2007/2/KE eżistenti tal-Parlament Ewropew u tal-Kunsill tal-14 ta’ Marzu 2007 li tistabbilixxi Infrastruttura għall-Informazzjoni Ġeografika fil-Komunità Ewropea (INSPIRE)[12], u r-regoli ta' implimentazzjoni tagħha. Azzjoni 17 : Il-Kummissjoni Ewropea se tippromwovi l-użu ta' EGNOS u GALILEO fis-surveying fl-Istati Membri u l-pajjiżi terzi. Il-kapaċitajiet ta' EGNOS u GALILEO għat-titjib tal-aġġornament tad-databases ġeografiċi se jiġu esplorati b'mezzi bħall-iskambji tal-aħjar prassi u l-koordinazzjoni fost l-Istati Membri. Ħafna applikazzjonijiet tal-GNSS jeħtieġ jiġu kkombinati ma' servizzi marbuta mal-osservazzjoni tad-dinja bħas-servizzi ewlenin tal-GMES u s-servizzi tat-telekomunikazzjoni. Azzjoni 18 : Il-Kummissjoni Ewropea se taħdem biex iżżid is-sinerġija bejn GALILEO, GMES, GEOSS[13] u l-programmi tat-telekomunikazzjoni li tmexxi, u dan bil-ħsieb li ttejjeb is-servizzi kkombinati. Biex l-applikazzjonijiet jitkattru fl-aktar firxa wiesgħa possibbli ta' oqsma, l-ispeċifikazzjonijiet tekniċi tal-GNSS, u l-informazzjoni legali u ekonomika għandhom isiru disponibbli għall-utenti u l-iżviluppaturi tal-applikazzjonijiet madwar id-dinja. L-utenti għandhom ikunu jistgħu jaqsmu l-esperjenzi u l-prassi u l-iżviluppaturi għandhom jiġu pprovduti b'sett ta' għodda li jiffaċilitalhom xogħolhom. Azzjoni 19 : Il-Kummissjoni Ewropea se tistabbilixxi Forum Internazzjonali tal-applikazzjonijiet EGNOS u GALILEO meta l-utenti, l-iżviluppaturi, il-meniġers tal-infrastruttura u l-provvedituri tas-sistemi jistgħu jaqsmu l-fehmiet tagħhom biex jikkontribwixxu għall-proġġett Ewropew tal-evoluzzjoni tal-GNSS. Azzjoni 20 : Il-Kummissjoni Ewropea se tistabbilixxi u żżomm ċentru ta' informazzjoni virtwali u kampanja ġenerali ta' għarfien u komunikazzjoni. Dan se jgħin ukoll biex tinġabar il-feedback u jikkontribwixxi għall-ispeċifikazzjonijiet għall-evoluzzjonijiet ta' EGNOS u GALILEO. L-intrapriżi u n-negozji żgħar u medji (SMEs) huma l-atturi ewlenin, u dawk li l-aktar għandhom possibbiltà jiġġeneraw l-impjiegi f'setturi innovattivi. Għandhom ikunu konxji mill-potenzjal il-ġdid offrut minn EGNOS u GALILEO għall-attivitajiet ta' riċerka tagħhom. L-SMEs għandhom jiġu megħjuna wkoll fl-aċċess tal-finanzi huma u jaqilbu mir-riċerka għall-prototipi u l-prodotti. Azzjoni 21 : Il-Kummissjoni Ewropea se żżid l-għarfien fost l-SMEs permezz taż-żewġ strumenti tal-Programm ta' Intraprenditorija u Innovazzjoni (EIP): azzjoni ddedikata min-'Netwerk Ewropew tal-Intrapriżi', u l-iskema ta' vawċers tal-innovazzjoni fil-GNSS fil-'Partenarjat ta' Innovazzjoni għas-Servizzi li jużaw is-Satellita'. Azzjoni 22 : Il-Kummissjoni Ewropea se tfittex sinerġiji bejn il-programmi ta' investiment immexxija mill-Bank ta' Investiment Ewropew f'isem l-Unjoni Ewropea (eż. fil-Programm ta' Kompetittività u Innovazzjoni) u programmi oħrajn (eż. il-programm tat-Trasferiment tat-Teknoloġija mmexxi mill-ESA). Hija proposta miżura speċifika biex tħeġġeġ l-innovazzjoni bbażata fuq il-GNSS fl-iktar firxa wiesgħa possibbli ta' applikazzjonijiet, li tibni fuq inizjattiva eżistenti għall-inventuri u bl-appoġġ tar-reġjuni Ewropej: Azzjoni 23 : Il-Kummissjoni Ewropea se tappoġġa, flimkien mal-Awtorità Superviżorja Ewropea tal-GNSS (GSA), l-istabbiliment ta' mekkaniżmu internazzjonali tal-premjijiet li jinvolvi, pereżempju, organizzazzjonijiet reġjonali li jippromwovu l-applikazzjonijiet ibbażati fuq EGNOS u GALILEO f'firxa wiesgħa ta' oqsma, inkluż is-servizzi soċjali lill-persuni anzjani jew b'diżabilità u persuni b'mobilità ristretta. Ir-riċerka fuq l-applikazzjonijiet irriżultat li kienet utli, pereżempju, għat-tħaffif tal-użu tal-Internet. Fin-nuqqas ta' finanzjament militari, l-appoġġ mill-Unjoni Ewropea għar-riċerka f'applikazzjonijiet ċivili tal-GNSS jirrappreżenta inċentiv għall-universitajiet, iċ-ċentri tar-riċerka, l-SMEs u l-industrija fuq skala kbira Ewropej. Azzjoni 24 : Il-Kummissjoni Ewropea se talloka EUR 38 miljun ta' finanzjament mill-FP7 lil spettru wiesa' ta' proposti għar-riċerka fuq applikazzjonijiet tal-GNSS fl-2011, u se tfittex finanzjament addizzjonali mir-reviżjoni ta' nofs it-terminu tal-FP7 biex is-sejħiet ikunu jistgħu jsiru kull sena. IL-ħTIEġA LI L-FINANZJAMENT TAL-UE JIġI AġġORNAT GħAR-RIċERKA U L-IżVILUPP Ir-riċerka hija bla dubju l-aħjar sors tal-innovazzjoni. Il-flus li jintefqu fuq ir-riċerka għandhom effett dirett fuq l-integrazzjoni tat-teknoloġiji ġodda. Madankollu, il-GNSS ma tistax titqies li hija suq tradizzjonali billi s-sistemi tal-Istati Uniti, tar-Russja u taċ-Ċina huma f'idejn militari u l-ispeċifikazzjonijiet tagħhom huma soġġetti għal bżonnijiet militari u mhux kummerċjali: l-industriji ta' dawn il-pajjiżi li ġew żviluppati domestikament jistgħu jgawdu minn programmi ffinanzjati mill-militar biex jiżviluppaw applikazzjonjiet u servizzi sa livell ta' maturità li fih ikunu jistgħu jiddaħħlu fis-suq ċivili. Pereżempju, il-programmi federali tal-Istati Uniti ffinanzjati mill-militar biex jiżviluppaw programmi u servizzi tal-GNSS huma stmati li jiswew minn EUR 200 miljun sa EUR 500 miljun fis-sena, meta mqabbel mal-medja ta' EUR 15-il miljun fis-sena[14] tal-finanzjament tal-Unjoni Ewropea għall-applikazzjonijiet ċivili (ara l-figura 2). Hekk kif l-Ewropa qed tiffoka fuq l-użu ċivili ta' EGNOS u GALILEO, il-finanzjament globali tal-UE għar-riċerka u l-iżvilupp (inkluż il-programmi nazzjonali) għandu jimmira għal-livell ta' investiment pubbliku tal-Istati Uniti fuq l-applikazzjonijiet tal-GNSS bil-għan li s-sistema GALILEO tintuża u tkun kompetittiva bis-sħiħ. Fir-rigward tal-isforz mill-baġit tal-UE, l-ammont li bħalissa jintefaq fuq ir-riċerka u l-iżvilupp tal-GNSS huwa baxx ħafna meta mqabbel ma' setturi tat-teknoloġija oħra: pereżempju, bħala medja, is-settur tat-Teknoloġiji tal-Informazzjoni u l-Komunikazzjoni (TIK) kull sena jieħu 3 darbiet iktar finanzjament għar-riċerka u l-iżvilupp milli s-settur tal-GNSS tal-UE b'fatturat ekwivalenti tal-UE[15]. Jekk l-UE tiddeċiedi li terġa' titfa' l-ammont ta' EUR 400 miljun meħud, fl-2008, mis-Seba' Programm ta' Qafas tal-Unjoni Ewropea għar-riċerka, l-iżvilupp teknoloġiku u l-attivitajiet ta' dimostrazzjoni (2007-2013)[16] (FP7) biex tiffinanzja l-infrastruttura, ikun jeħtiġilha żżid il-finanzjament tagħha għar-riċerka u l-iżvilupp fuq l-applikazzjonijiet tal-GNSS għal madwar EUR 100 miljun fis-sena, mill-2010 'l quddiem. Dan ikun jirrappreżenta inqas minn 10 % tal-baġit għall-infrastruttura tal-GNSS. Mingħajr allokazzjonjiet mhux utilizzati disponibbli fil-Qafas Finanzjarju Multiannwali (MFF) 2007-2013, l-aġġornament tal-finanzjament fuq ir-riċerka u l-iżvilupp tal-UE ikun jeħtieġ jew ridistribuzzjoni interna fil-baġit tal-FP7 jew iktar investiment nazzjonali min-naħa tal-Istati Membri f'dan il-qasam. (f'miljuni ta' EUR) | 2007-2009 | 2010 | 2011 | 2012 | 2013 | 2010-2013 | 2007-2013 | ĦTIĠIJIET FINANZJARJI TA' R&D TAL-GNSS | 80 | 100 | 100 | 100 | 100 | 400 | 480 | Allokat fl-FP7 għas-segment utent finali tal-R&D tal-GNSS | 65 | 0 | 38 | 0 | 0 | 38 | 103 | Allokat fl-FP7 għar-R&D tat-teknoloġija tal-GNSS | 15 | 0 | 0 | 0 | 0 | 0 | 15 | Figura 2: Ħtiġijiet finanzarji għall-R&D tal-GNSS Jekk l-UE u l-Istati Membri ma jaġixxux, is-suq jintrebaħ minn industriji barranin li jkunu gawdew mill-infiq militari biex jistabbilixxu l-bażi tagħhom, jibnu s-saħħa kritika u jakkwistaw pożizzjonijiet dominanti. Il-kwistjoni mhijiex biss ekonomika: ladarba l-Ewropa tkun stabbiliet l-infrastruttura GNSS indipendenti tagħha, jeħtieġ li żżomm l-indipendenza f'termini tal-applikazzjonijiet ukoll: l-informazzjoni dwar l-ippożizzjonar u l-ittajmjar huma riżorsi b'aspett pervażiv estrem; iktar minn 6 % tal-PGD kollu tal-Unjoni Ewropea iserraħ fuqha. ĦARSA ’L QUDDIEM Dan il-Pjan ta' Azzjoni se jiġi aġġornat regolarment, bħal fi programm kontinwu: l-għanijiet tiegħu jestendu lil hinn mill-2020, iżda l-ġabra ta' azzjonijiet tiffoka fuq l-2010-2013. L-ewwel reviżjoni tal-proposta attwali tista' ssir wara li l-pjan ta' esplojtazzjoni għall-perjodu wara l-2013 ta' GALILEO jkun ġie adottat, billi kull azzjoni tista' tiġi affettwata mill-karatteristiċi tas-servizzi futuri, speċjalment f'termini tal-ittajmjar tal-bidu, il-politiki tal-ipprezzar, ir-responsabbiltà u l-proprjetà intellettwali. Jistgħu jkunu meħtieġa wkoll aġġustamenti meta jittieħdu deċiżjonijiet dwar l-issuktar tal-finanzjament għar-riċerka fuq l-applikazzjonijiet, jew dwar l-estensjoni tal-infrastruttura tal-EGNOS għal reġjuni 'l barra mill-Ewropa. Filwaqt li l-pjan attwali jenfasizza l-applikazzjonijiet EGNOS, verżjonijiet oħra għandhom progressivament iressqu l-prijoritajiet lejn l-applikazzjonijiet ta' GALILEO. Se jiġu żviluppati wkoll mudell u għodda makroeknomiċi biex jimmonitorjaw l-impatt tal-pjan, bil-ħsieb li tiddaħħal lura l-informazzjoni f'dan il-proċess ta' reviżjoni. L-azzjoni proposta se tittieħed mill-Kummissjoni Ewropea u l-Aġenziji relatati tagħha, u se tinvolvi l-awtoritajiet nazzjonali u reġjonali fl-Istati Membri, u l-partijiet interessati l-oħra skont il-bżonn. [1] EGNOS: Is-Servizz Overlay tan-Navigazzjoni Ġeostazzjonarja Ewropea (EGNOS) [2] Il-kwistjoni tad-dħul dirett potenzjalment iġġenerat mill-GNSS Ewropea mhux se tiġi indirizzata f'din il-Komunikazzjoni; lanqas ma huma se jiġu indirizzati l-azzjonijiet marbuta speċifikament mas-Servizz Irregolat Pubbliku (PRS), li għalih l-aċċess hu ristrett għall-awtoritajiet tal-Istati Membri. Iż-żewġ kwistjonijiet se jiġu indirizzati f'dokumenti separati. [3] Il-Kummissjoni Ewropea se tkompli tissorvelja s-suq, u tevalwa l-impatt tal-azzjoni bil-ħsieb li tadatta l-oqsma prijoritarji kull meta l-pjan ta' azzjoni jiġi aġġornat. [4] ATM: Il-Ġestjoni tat-Traffiku tal-Ajru [5] Id-Direttiva 2004/52/KE tad-29 ta' April 2004 dwar l-interoperabilità ta' sistemi elettroniċi dwar taxxi tat-toroq fil-Komunità. [6] Ir-Regolament tal-Kunsill (KE) Nru 1/2005 tat-22 ta' Diċembru 2004 dwar il-protezzjoni tal-annimali waqt it-trasport u operazzjonijiet relatati u li temenda d-Direttivi 64/432/KEE u 93/119/KE u r-Regolament (KE) Nru 1255/97. [7] COM(2008) 886. [8] COM(2008) 887. [9] COM(2007) 607. [10] UNECE : Il-Kummissjoni Ekonomika tan-Nazzjonijiet Uniti għall-Ewropa [11] OTIF : L-Organizzazzjoni Intergovernattiva għall-Ġarr Internazzjonali bil-Ferrovija [12] ĠU L 108, 25.4.2007, p. 1-14. [13] GEOSS: Is-Sistema tas-Sistemi ta' Osservazzjoni Globali tad-Dinja [14] Il-finanzjament tal-FP7 lir-riċerka u l-iżvilupp għas-segment tal-utent aħħari (applikazzjonijiet, standardizzazzjoni u ċertifikazzjoni, riċevituri, proġetti internazzjonali relatati, evoluzzjoni tal-missjoni,) laħaq EUR 27 miljun fl-2007, EUR 40 miljun fl-2008 u EUR 38 miljun fl-2011. Dan jirrappreżenta medja ta' EUR 15-il miljun fis-sena fil-perjodu bejn l-2007 u l-2013. Barra minn hekk, EUR 15-il miljun ġew iddedikati lir-R&D fit-teknoloġija GNSS fl-2007 mill-FP7. [15] Matul l-FP7, ġew allokati EUR 8.3 biljun għat-TIK (medja ta' EUR 1.2 biljun kull sena), għal fatturat tal-UE li kien jiswa EUR 680 biljun fl-2009. Biex isir paragun, il-medja tal-finanzjament annwali R&D tas-segment tal-utent finali tal-GNSS tal-UE hija EUR 15-il miljun sena, b'kontribut ta' EUR 25 biljun fatturat. [16] ĠU L 412, 30.12.2006, p. 1.